SKRIFTLIG FORESPØRGSEL E-2535/00

af Herbert Bösch (PSE) til Kommissionen

(28. juli 2000)

Om: Rådets direktiv 94/45/EF om indførelse af europæiske samarbejdsudvalg

BASS PLC, en koncern med over 2 800 hoteller og 3 000 restauranter, indgik før den 22. september 1996 en frivillig aftale efter artikel 13 i Rådets direktiv 94/45/EF(1) om indførelse af europæiske samarbejdsudvalg, hvorved denne aftale også gælder efter datoen for dette direktivs gennemførelse i den nationale lovgivning.

Denne aftale fastlægger valget af arbejdstagerrepræsentationen i Bass-European Forum (europæisk samarbejdsudvalg hos BASS PLC) på en måde, som slet ikke tager hensyn til de procedureformer for valg af arbejdstagerepræsentationer, der er fastsat i den østrigske lov om arbejdsretten.

Desuden sikrer yderligere bestemmelser, der er fastsat i samme aftale, på ingen måde, at repræsentationen af de ansatte i de enkelte virksomheder i BASS-koncernen varetages af valgte arbejdstagerrepræsentanter, hvormed målet med direktiv 94/45/EF -information og høring af arbejdstagerne i virksomheder, der opererer i flere medlemsstater ikke er nået.

1. BASS-koncernen går ud fra, at aftalens frivillighed efter artikel 13 indebærer, at samtlige EU-retlige bestemmelser og ligeledes nationale arbejdsretsnormer dermed ikke finder anvendelse på koncernen. Deler Kommissionen denne opfattelse, og betyder dette ikke, at koncernen dermed fritages for EU-rettens virkninger?

2. Er der overvejelser om at fjerne disse modsætninger mellem de frivillige aftaler efter artikel 13 og gældende national ret og EU-ret som led i den løbende revision efter artikel 15 i direktiv 94/45/EF?

3. Bør det ikke tilstræbes, at arbejdstagernes ret til at blive informeret og hørt som fastsat i direktivets artikel 1 og bestemmelsen om arbejdstagerrepræsentanter som fastsat i direktivets artikel 2 finder anvendelse i alle situationer også i forbindelse med den mulighed, der er omhandlet i artikel 13?

4. Ville det i denne forbindelse ikke være hensigtsmæssigt, hvis der fastsattes nærmere bestemmelser om mulighederne for opsigelse af artikel 13-aftaler, eller hvis der i direktivteksten indarbejdedes procedurer, der kunne muliggøre en overgang fra artikel 13-aftaler til procedurer efter artikel 6?

5. Ville en øget medbestemmelse for fagforeningerne og strengere sanktionsmuligheder på grund af de vedvarende krænkelser af denne og andre direktivbestemmelser ikke være et probat middel til at afhjælpe disse problemer?

(1) EFT L 254 af 30.9.1994, s. 64.

Svar afgivet på Kommissionens vegne af Anna Diamantopoulou

(4. oktober 2000)

I henhold til artikel 13 i Rådets direktiv 94/45/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne(1) og relevante bestemmelser i national gennemførelseslovgivning kan arbejdsmarkedets parter på virksomhedsplan indgå frivillige aftaler om indførelse af et europæisk samarbejdsudvalg. Fællesskabsvirksomheder er ikke underlagt de forpligtelser, der er fastsat i dette direktiv, såfremt der allerede inden direktivets gennemførelse fandtes en aftale, der gælder for samtlige arbejdstagere, om information og høring af arbejdstagerne på tværs af grænserne. Sådanne aftaler indgået før direktivets gennemførelse skulle være underskrevet inden den 22. september 1996.

Den juridiske virkning af en gyldig aftale indgået før direktivets gennemførelse er derfor rent faktisk, at sådanne virksomheder er undtaget fra at skulle anvende direktivet og navnlig de subsidiære bestemmelser i bilaget.

Bass PLC har indgået en artikel 13-aftale, der ifølge oplysninger indgivet til Kommissionen blev ændret i 1998 efter forhandlinger mellem arbejdsmarkedets parter og efter høring i Den Europæiske Komité for Nærings- og Nydelsesmiddelarbejderforbundene (European Committee of Food, Catering and Allied Workers Unions ECF-IUF).

Med hensyn til en revision af direktiv 94/45/EF giver Kommissionen i sin rapport af 4. april 2000 vedrørende gennemførelsen af direktivet(2) formelt udtryk for den holdning, at evalueringen af gennemførelsen af direktivet vil finde sted i forbindelse med de igangværende drøftelser i Rådet og i Europa-Parlamentet om de sager, der er tæt knyttet hertil (forslag til Rådets direktiv om indførelse af en generel ramme for information og høring af arbejdstagerne i Det Europæiske Fællesskab(3) samt udkast til direktiv om medarbejderindflydelse i Det Europæiske Selskab). På baggrund af konklusionerne i denne evaluering såvel som udviklingen i andre sager vil Kommissionen ved given lejlighed træffe beslutning om en eventuel revision af direktivet.

(1) EFT L 254 af 30.9.1994.

(2) KOM(2000) 188 endelig.

(3) KOM(98) 612 endelig udg.